La trobada va aplegar uns 100 professionals i ha girat al voltant de les polítiques transgeneracionals com a alternativa a l'adultcentrisme
La secretària d'Infància, Adolescència i Joventut, Georgina Oliva; l'alcalde de Lleida, Miquel Pueyo i el vicerector de Cultura i Extensió Universitària de la Universitat de Lleida, Joan J. Busqueta, van inaugurar ahir, dijous 28 de novembre, el Fòrum d'Estudis sobre la Joventut, que celebra la seva XXI edició a la UdL.
La trobada, va tenir lloc a la Sala Víctor Siurana, i va comptar amb la participació d'un centenar d'assistents, entre investigadors, professionals de joventut, representants de l'àmbit social, econòmic i polític.
Abans de l'inici de la jornada, la secretària d'Infància, Adolescència i Joventut, Georgina Oliva i l'alcalde de Lleida, Miquel Pueyo van atendre els mitjans de comunicació.
Amb el títol Polítiques de Joventut 3.0, el fòrum organitzat per l'Agència Catalana de la Joventut (ACJ) gira al voltant de tres eixos: noves trajectòries (la manera en què està canviant la transició a la vida adulta), nous apoderaments (la manera en què està canviant la participació formal i informal dels i les joves), i noves creativitats (la manera en què estan canviant les cultures i tecnologies dels i les joves).
Donat que l'any vinent acaba la vigència del Pla Nacional de Joventut de Catalunya (2010-2020), i també la de la Resolució del Consell Europeu relativa a un marc renovat per a la cooperació europea en l'àmbit de la joventut (2010-2018), que han marcat les directrius catalanes i europees en matèria de joventut, el Fòrum s'ha plantejat com un laboratori per debatre les polítiques de joventut per a la pròxima dècada; les Polítiques de Joventut 3.0.
El Fòrum ha estat una oportunitat excel·lent perquè els tres actors de la joventut (investigació, polítiques, associacions) repensin cap a on han d'orientar-se les polítiques de joventut del segle XXI.
En aquesta línia, la trobada va incloure taules rodones i ponències per tal de generar un espai de debat i reflexió al voltant del nou Pla Nacional de Joventut i del futur de les polítiques de joventut per a la pròxima dècada, donar visibilitat a la recerca en joventut i a l'interès que pot tenir per als agents implicats en la matèria, detectar aquells elements innovadors que es poden incorporar al debat de les polítiques de joventut per a les futures estratègies de treball amb joves i aprofundir en la relació entre teoria i pràctica en el treball amb joves amb voluntat transformadora.
L'obertura de l'acte va anar a càrrec de secretària d'Infància, Adolescència i Joventut, Georgina Oliva; l'alcalde de Lleida, Miquel Pueyo i el vicerector de Cultura i Extensió Universitària de la Universitat de Lleida, Joan J. Busqueta.
La conferència inaugural "Adultcentrisme i polítiques de joventut" va anar a càrrec del sociòleg Klaudio Duarte, de la Universitat de Xile.
Després, va tenir lloc la conferència "Estat de la qüestió: Pla nacional de joventut de Catalunya".
A càrrec del director general de l'Agència Catalana de la Joventut, Cesc Poch i del coordinador del procés PNJCat, Lluís Forcadell.
A la tarda va ser el torn de les tres taules rodones: "Polítiques de joventut i noves trajectòries", "Polítiques de joventut i nous empoderaments" i "Polítiques de joventut i noves creativitats".
La cloenda va ser a càrrec de la directora general de Joventut, Laia Girós; el, director general de l'Agència Catalana de la Joventut, Cesc Poch; el regidor de Joventut de l'Ajuntament de Lleida, Ignasi Amor i un/a representant de JOVIS.com a la Universitat de Lleida.
Històric del Fòrum de Joventut a Lleida
Més de 1.400 persones han participat en les vint edicions anteriors del Fòrum, en les quals s'han analitzat diferents aspectes que afecten la vida de les persones joves des de diferents perspectives d'anàlisi.
La iniciativa d'organitzar el Fòrum va sorgir de l'impuls d'un grup de treball format per membres de la coordinació territorial de Joventut a Lleida i per professors de la UdL de diverses disciplines.
D'aquest grup de treball també van néixer el Postgrau en Estudis sobre Joventut i, posteriorment, el Màster Interuniversitari en Joventut i Societat, així com el grup de recerca Centre d'Estudis sobre Joventut i Societat, de la UdL.